
”ANALYSER OG VURDER BORGARTING LAGMANNSRETTS DOM AV 14. JANUAR 2005 (FINANGER II-SAKEN)”.

1. Om oppgaveteksten

Domsanalyse er en sjanger som fortsatt er relativt uvant, kanskje både for studenter og sensorer. Prøveformen er krevende, og skiller kandidatene godt fra hverandre. Den skulle derfor passe fint på hjemmeeksamen.

Både dommens metodiske og materiellrettslige sider skal kommenteres. Presiseringen i teksten om at det skal foretas en vurdering, medfører at en ren analyse ikke er nok for å få en god karakter. Kandidaten har en oppfordring til å komme med selvstendige resonnementer.

2. Litteratur og undervisning

Prøveformen domsanalyse behandles ikke i den litteratur som er pensum. Studentene har imidlertid ved flere anledninger fått undervisning i hvordan domsanalyseoppgaver kan besvares, senest på et eksamensrettet skrivekurs over åtte timer.

Studentene vil ved løsning av oppgaven ha nytte av kunnskaper innenfor erstatningsrett, EU/EØS-rett, forvaltningsrett og rettskildelære.

Fra rettskildelæren vil Eckhoff/ Helgesen, Rettskildelære, være relevant, særlig kap. 1, men også øvrige deler av boken som er pensum (kap. 1 – 4 og kap. 5 IV og kap. 9 IV – VII).

I Sejersted m.fl., EØS-rett, vil studentene også ha behov for generell kunnskap innenfor pensum (kap. 1. – 17.). Særlig sentral er bokens kap. 8 (Gjennomføringen av EØS-retten i norsk rett) og kap. 14 (EØS-reglenes betydning i norsk rett).

Dommen reiser spørsmål om erstatning for manglende gjennomføring av EF-direktiv, og den våkne student vil kunne trekke paralleller det offentliges ansvar for feiltolkning av rettsregler. Eckhoff/ Smith, Forvaltningsrett, behandler problemstillingen på s. 449 og 450. 

For øvrig vil kandidaten ha utbytte av generell kunnskap om forskjellige ansvarsgrunnlag. Pensum er Lødrup, Erstatningsrett, s. 122 – 159 (culpa), 171 – 194 (arbeidsgiveransvaret) og s. 247 – 278 (ulovfestet objektivt ansvar).

Dommen er overfladisk gjennomgått på seminar i faget EU/EØS-rett.

3. Nærmere om dommen

Dommen omhandler krav på erstatning på grunn av manglende, eller uriktig, gjennomføring av EF-direktiv. Saksøker krevde av staten at hun fikk dekket mellomlegget mellom den erstatning hun ville fått etter bilansvarsloven § 6 med fradrag etter bilansvarsloven § 7 (1) og den erstatning hun ble tilkjent av forsikringsselskapet i Rt. 2000 s. 1811 (Finanger). 

Lagmannsretten anvender tre vilkår ved spørsmål om erstatning for manglende gjennomføring av EF-direktiv; direktivet må være egnet for å gi private rettigheter, det må være årsakssammenheng mellom det tap den private har lidd og den manglende gjennomføringen, og sist, statens brudd må være ”åpenbart og grovt”. I saken var det bare omstridt om det siste vilkåret var oppfylt, det vil si om bruddet var ”åpenbart og grovt”. Det var enighet om at de to andre vilkårene var oppfylt.

Formuleringen av dette erstatningsvilkåret stammer fra EFTA-domstolen sin dom i Sveinbjørnsdóttir (E-9/97), senere presisert i Karlsson-saken (E-4/01). Disse vilkårene blir av lagmannsretten anset som en del av norsk erstatningsrett gjennom EØS-loven § 1.

Flertallet fant at statens manglende gjennomføring av direktivene ikke var et ”åpenbart og grovt” brudd med EØS-forpliktelsen, og tilkjente derfor ikke erstatning.

Mindretallet fant bruddet ”åpenbart og grovt”, og ville tilkjenne saksøker erstatning.

Dommen er anket til Høyesterett, og således ikke rettskraftig.

4. Nærmere om oppgaven

Det er mange måter å angripe denne oppgaven på, og kandidaten må ha valgfrihet både hva gjelder disponering og innhold. 

Noen vil kanskje dele fremstillingen opp, slik at dommens rettskildemessige og materielle sider behandles hver for seg. Dette må aksepteres. Alternativt kan kandidaten foreta en fortløpende behandling av dommens materielle og metodiske sider. Også dette er greit. Så lenge fremstillingen er ryddig, er måten oppgaven disponeres på, underordnet.

I oppgaveteksten heter det at man skal analysere og vurdere dommen. Dette krever at kandidaten, for å få en god karakter, ikke bare passivt refererer dommernes resonnement, men at de også klarer å si noe om hvordan lagmannsretten anvender det aktuelle rettskildematerialet. Det er fint hvis kandidaten klarer å plassere den konkrete rettsanvendelsen i forhold til sin generelle kunnskap i metodelæren. Når det gjelder dommens betydning i forhold til gjeldende rett, må det forventes at kandidaten får med seg at dette er en dom fra lagmannsretten. Derimot kan det ikke forventes at de får med seg at dommen er anket, og at den således ikke er rettskraftig.

På bakgrunn av at pensum i rettskildelære er Eckhoff/ Helgesen, er det å vente at mange anvender relevans-, slutning-, vektmodellen.

Jeg vil ikke her gi noen uttømmende oppramsing av de poenger som må være med, men lister bare opp noen av de presiseringer som kan gjøres. Det understrekes at det er en rekke mer alminnelige og generelle momenter som bør være med.

 Problemstillinger som kan berøres:

· Relevans, slutning og vekt av forarbeider, juridisk teori, fortaler, utenlandsk rett, praksis fra EFTA-domstolen og praksis fra EF-domstolen.

· Hvorvidt interne notater fra justisdepartementet har relevans.

· Hvilke ansvargrunnlag som drøftes. Her drøftes både et særlig ansvar for mangelfull gjennomføring av EF-direktiv, men også de tradisjonelle ansvarsgrunnlagene culpa og arbeidsgiveransvar. Sammenhengen mellom disse kan kommenteres.

· Hvordan ansvarsgrunnlaget i Karlsson-dommen skal karakteriseres. Her kan det problematiseres om vi står overfor et culpaansvar eller et objektivt ansvar. Spørsmålet er etter mitt skjønn vanskelig, og det må gi uttelling om kandidaten i det hele tatt ser problemstillingen.

· Problematisere hjemmelsgrunnlaget. Lagmannsretten legger til grunn at det erstatningsrettslige prinsipp som anvendes i Karlsson dommen gjelder i norsk rett som en følge av EØS-loven § 1. Konstruksjonen kan kommenteres.

· Nærmere drøftelse av ansvarsgrunnlaget. Kandidaten kan gå inn på momentene nevnt i Karlsson-saken. Momentene kan analyseres og vurderes. Flertallets og mindretallets forskjellige syn kan herunder kommenteres. Kandidaten kan ta stilling til hvilket syn de mener har mest for seg, på bakgrunn av de hensyn som gjør seg gjeldende henholdsvis for og mot ansvar i denne saken. 

· Forholdet til statens ansvar for feiltolkning av rettsregler, jf. kommentaren over i punkt 2, pensum.

· Peke på at flertallet og mindretallet, i hvert fall langt på vei, er enig om den rettslige vurderingen som skal foretas, men at de vurderer faktum forskjellig. 

· Vurdere dommens resultat. Her kan kandidaten foreta en mer prinsipiell drøftelse av spørsmål om erstatningsansvar for staten knyttet til manglende gjennomføring av EF-direktiv. Herunder kan forholdet til EØS-loven § 2, presumsjonsprinsippet, det dualistiske prinsipp, forrang og direkte virkning kommenteres, og det kan trekkes paralleller til EF-retten. Graden av overnasjonalitet i EØS-samarbeidet kan kommenteres. 

· Betydningen av om regelen i bal. § 7 tredje ledd lit. c var å betrakte som en  medvirkningsregel eller en utelukkingsregel. Dette er vanskelig.

· Mindretallets henvisning til EF-domstolens avgjørelse i saken Sverige mot Stockholm Lindøpark AB, sak C-150/99, gir foranledning til å kommentere bruk av praksis fra EF-domstolen generelt, herunder betydningen av EØS-avtalens artikkel 6.

· Lagmannsretten benyttet ikke sin adgang etter ODA artikkel 34 til å spørre EFTA-domstolen om råd, enda saksøker ba om dette. Kandidaten kan problematisere om EFTA-domstolen burde vært rådspurt.

· Betydningen av at dette er en lagmannsrettsavgjørelse, og at den ikke er rettskraftig.

5. Nærmere om vurderingen

Jeg har allerede berørt at kandidaten både ved disposisjon og innhold står relativt fritt. Dersom sentrale problemstillinger ikke behandles, må dette medføre trekk, men kandidaten må ha noe valgfrihet også her. Dommen må anses som relativt krevende å analysere. I hvilken grad kandidaten makter å strukturere stoffet og presentere det i en fornuftig sammenheng må vektlegges. 

Det er sikkert noen kandidater som vil skrive en del generelt om det de kan fra rettskildelæren. Dersom dette knyttes til rettsanvendelsen i den konkrete dommen, må dette i stor grad aksepteres. De kandidatene som ikke klarer å knytte dette til dommen, bør gis trekk. Det går en grense for hvor mye generell rettskildelære det kan skrives før kandidaten må sies å ha bommet på oppgaven.

Det sentrale ved sensuren er å vurdere kandidatens metodeforståelse. Selvstendighet og modenhet må selvsagt honoreres. Det kan ikke forventes at kandidaten ser alle problemstillinger og rettskildemessige poenger for å få en god karakter. Det må imidlertid kreves at kandidaten gjør noe mer enn en ren gjengivelse/ omskriving av dommen. Selvstendige resonnementer i tilknytning til rettskildene må honoreres, såfremt de er av en viss kvalitet.

Ettersom dette er en hjemmeeksamen har kandidaten alle kilder tilgjengelig. Det må derfor kreves større presisjon i kildehenvisningene enn ved en skoleeksamen. Mangel på presisjon må trekke ned. Presise kildehenvisninger kan imidlertid ikke i seg selv gi særlig uttelling. 

Sensorveiledningen er skrevet før noen besvarelser er lest.

